প্রতিরক্ষামন্ত্রক
লাদাখ সফরে প্রতিরক্ষা মন্ত্রী শ্রী রাজনাথ সিং ; ৬টি রাজ্য এবং ২টি কেন্দ্রশাসিত অঞ্চলে বিআরও-এর নির্মিত ৬৩টি সেতু জাতির উদ্দেশে উৎসর্গ করেছেন
নতুন দিল্লি, ২৯ জুন, ২০২১
লাদাখ সফররত প্রতিরক্ষা মন্ত্রী শ্রী রাজনাথ সিং আজ লেহ্ থেকে ৮৮ কিলোমিটার দূরে কিউঙ্গামে আয়োজিত একটি অনুষ্ঠানে ৬টি রাজ্য ও ২টি কেন্দ্রশাসিত অঞ্চলের সীমান্ত সড়ক সংস্থা-বিআরও-এর তৈরি ৬৩টি সেতু জাতির উদ্দেশে উৎসর্গ করেছেন । অনুষ্ঠানে লাদাখের লেফটেন্যান্ট গভর্নর শ্রী আর কে মাথুর, লাদাখের সাংসদ, নর্দান কম্যান্ডের জেনারেল অফিসার-কম্যান্ডিং ইন চীফ লেফটেন্যান্ট জেনারেল ওয়াই কে যোশী, সীমান্ত সড়ক সংস্থার মহানির্দেশক লেফটেন্যান্ট জেনারেল রাজীব চৌধুরী সহ অন্যান্য সেনা আধিকারিক ও প্রশাসনিক কর্মকর্তারা উপস্থিত ছিলেন ।
অরুণাচলপ্রদেশ, হিমাচলপ্রদেশ, উত্তরাখন্ড, সিকিমের মুখ্যমন্ত্রীরা এবং উত্তর-পূর্বাঞ্চল উন্নয়ন মন্ত্রকের স্বাধীন দায়িত্বপ্রাপ্ত প্রতিমন্ত্রী ডাঃ জিতেন্দ্র সিং সহ অন্যান্য ব্যক্তিবর্গ এদিনের এই উদ্বোধনী অনুষ্ঠানে ভার্চুয়াল মাধ্যমে যোগ দেন ।
কিউঙ্গাম থেকে প্রতিরক্ষা মন্ত্রী এদিন লাদাখের লেহ্-লোমা সড়কের ওপর নির্মিত ৫০ মিটার দীর্ঘ সেতুর উদ্বোধন করেন । পাশাপাশি শ্রী সিং আরও ৬২টি সেতুর উদ্বোধন করেন । এরমধ্যে লাদাখের ১১টি, জম্মু-কাশ্মীরের ৪টি, হিমাচলপ্রদেশের ৩টি, উত্তরাখন্ডের ৬টি, সিকিমের ৮টি, নাগাল্যান্ড ও মণিপুরের ১টি করে এবং অরুণাচলপ্রদেশের ২৯টি সেতু রয়েছে । এই প্রকল্পগুলির জন্য ব্যয় হয়েছে ২৪০ কোটি টাকা । এই সেতুগুলি নির্মিত হওয়ার ফলে সীমান্ত অঞ্চলে যোগাযোগ ব্যবস্থাপনা ক্ষেত্রে আমূল পরিবর্তন আসবে ।
অনুষ্ঠানে ভাষণে শ্রী রাজনাথ সিং জানান, দুর্গম অঞ্চলে যোগাযোগ ব্যবস্থাপনা গড়ে তোলার ক্ষেত্রে বিআরও-এর কাজ প্রশংসনীয় । বিশেষত কোভিড ১৯ অতিমারি পরিস্থিতির মধ্যেও যেভাবে বিআরও এই সেতু নির্মাণের কাজ চালিয়ে গেছে, তা যথেষ্ট তাৎপর্যপূর্ণ । তিনি বলেন, এই সেতুগুলি প্রত্যন্ত অঞ্চলে অবস্থিত একাধিক গ্রামের জন্য এক একটি লাইফ-লাইনে পরিণত হয়েছে । দেশের উন্নয়নের জন্য বিশেষত সীমান্ত অঞ্চলে যোগাযোগ ব্যবস্থাপনার গুরুত্বের কথা উল্লেখ করে তিনি সুদূর সীমান্ত অঞ্চলের পরিকাঠামোগত উন্নয়ন সুনিশ্চিত করার জন্য সরকারের দৃঢ় পদক্ষেপের কথা পুনরায় স্মরণ করিয়ে দেন । তিনি আত্মবিশ্বাসের সঙ্গে জানান যে, এই সেতুগুলি দেশের সুরক্ষা ব্যবস্থাকে জোরদার করে তোলার পাশাপাশি উন্নত যোগাযোগ ব্যবস্থাপনা গড়ে তুলবে এবং সংশ্লিষ্ট রাজ্যের আর্থিক উন্নয়নে গুরুত্বপূর্ণ ভূমিকা পালন করবে ।
জম্মু-কাশ্মীর ও লাদাখকে দুটি পৃথক পৃথক কেন্দ্রশাসিত অঞ্চল হিসেবে ভাগ করার বিষয়ে সরকারের সিদ্ধান্তের ব্যাপারে প্রতিরক্ষা মন্ত্রী জানান যে, এটি সরকারের শক্তিশালী ও দূরদর্শী পদক্ষেপ । এতে জাতীয় ঐক্য মজবুত করবে এবং বাইরের দেশের পৃষ্ঠপোষকতায় সন্ত্রাসবাদী কর্মকান্ড হ্রাস করবে । আর্থ-সামাজিক ক্ষেত্রে এক নতুন পথ উন্মুক্ত হবে বলেও আশা প্রকাশ করেন তিনি । লাদাখের উন্নয়নের বিষয়ে শ্রী সিং জানান, প্রধানমন্ত্রী আবাস যোজনা, জাতীয় কৌশল বিকাশ যোজনা, জাতীয় গ্রামোন্নয়ন মিশন, প্রধানমন্ত্রী কিষাণ সম্মাননিধি ইত্যাদি একাধিক কল্যাণমূলক পরিকল্পনা বাস্তবায়িত হচ্ছে । এই অঞ্চলের কল্যাণে সরকার দৃঢ় প্রতিজ্ঞ ।
গতবছর গালওয়ান উপত্যকায় ভারতীয় সেনাবাহিনী যে সাহসিকতার পরিচয় দিয়েছে, তা প্রশংসনীয় । প্রতিবেশী দেশের সঙ্গে বার্তালাপ চালিয়ে সমস্যা সমাধানের পথে ভারত বিশ্বাসী । তিনি বলেন, ভারত শান্তিপ্রিয় দেশ, কখনোই আগ্রাসনে বিশ্বাসী নয় । তবে, যদি কোন প্ররোচনামূলক ঘটনা ঘটে তার উপযুক্ত জবাব দেওয়ার জন্য ভারত সবসময় প্রস্তুত রয়েছে । সীমান্তে সুরক্ষা ব্যবস্থা জোরদার করে তুলতে স্বশস্ত্র বাহিনীর সম্মিলিত প্রয়াসের কথাও তুলে ধরেন তিনি । সেনাবাহিনীকে আধুনিকীকরণ এবং স্বনির্ভর করে তুলতে সরকারের গৃহীত পদক্ষেপের কথাও জানান প্রতিরক্ষা মন্ত্রী । তিনি বলেন, শক্তিশালী ও সমৃদ্ধশালী দেশ গঠনের পথে সরকার এগিয়ে চলেছে ।
এদিন অনুষ্ঠানে সীমান্ত সড়ক সংস্থার মহানির্দেশক এই সেতু নির্মাণের বিষয়ে বক্তব্য রাখেন । তিনি বলেন, এই সেতুগুলি কৌশলগত ভাবে খুবই গুরুত্বপূর্ণ । প্রত্যন্ত সীমান্ত অঞ্চলে সামগ্রিক, অর্থনৈতিক বিকাশে এই সেতুগুলি গুরুত্বপূর্ণ ভূমিকা পালন করবে বলেও তিনি উল্লেখ করেন ।
CG/SS/RAB
(Visitor Counter : 184